เงินลงทุนไทยเจาะอาเซียน
ธปท.เผยยอดทีดีไอต้นปีถึงปัจจุบันรวม 3.55 แสนล้าน คนไทยยังฮิตลงทุนอาเซียน ฮ่องกง เกาะเคย์แมน
11 พ.ย. 2559

ธปท.เผยยอดทีดีไอต้นปีถึงปัจจุบันรวม 3.55 แสนล้าน คนไทยยังฮิตลงทุนอาเซียน ฮ่องกง เกาะเคย์แมน 
ธนาคารแห่งประเทศไทย (ธปท.) รายงานเงินลงทุนโดยตรงของไทยในต่างประเทศ (ทีดีไอ) ล่าสุดในเดือน ก.ย.ที่ผ่านมา พบว่า ตั้งแต่ต้นปีถึงปัจจุบัน (ม.ค.-ก.ย. 2559) นักลงทุนไทยออกไปลงทุนในต่างประเทศรวมทั้งสิ้น 1.01 หมื่นล้านเหรียญสหรัฐ หรือประมาณ 3.55 แสนล้านบาท (หากคิดอัตราแลกเปลี่ยนที่ระดับ 35 บาท/เหรียญสหรัฐ) แบ่งเป็นไตรมาสแรก 4,391 ล้านเหรียญสหรัฐ หรือประมาณ 1.54 แสนล้านบาท ไตรมาสสอง 4,090 ล้านเหรียญสหรัฐ หรือประมาณ 1.43 แสนล้านบาท และไตรมาสสามที่ผ่านมา 1,662 ล้านเหรียญสหรัฐ หรือประมาณ 5.82 หมื่นล้านบาท
อย่างไรก็ดี หากแยกเป็นข้อมูลรายเดือน จะพบว่า ในเดือน ก.ย.ที่ผ่านมา มีทีดีไอออกไป 605 ล้านเหรียญสหรัฐ หรือประมาณ 2.12 หมื่นล้านบาท ต่อเนื่องจากเดือน ส.ค. ที่ออกไป 618 ล้านเหรียญสหรัฐ หรือประมาณ 2.16 หมื่นล้านบาท
ทั้งนี้ เมื่อจำแนกตามประเทศที่ไปลงทุน พบว่า วงเงินลงทุนในเดือน ส.ค. ที่ 618 ล้านเหรียญสหรัฐนั้น นักลงทุนไทยไปลงทุนมากที่สุด 3 อันดับแรก คือ 1) กลุ่มประเทศอาเซียนมาก 279 ล้านเหรียญสหรัฐ หรือประมาณ 9,765 ล้านบาท โดยลงทุนใน สปป.ลาว มากที่สุด 101.3 ล้านเหรียญสหรัฐ หรือประมาณ 3,545 ล้านบาท รองลงมาเป็นสิงคโปร์ 70.24 ล้านเหรียญสหรัฐ หรือประมาณ 2,458 ล้านบาท 2) ฮ่องกง 99.31 ล้านเหรียญสหรัฐ หรือประมาณ 3,475 ล้านบาท และ 3) เกาะเคย์แมน 92.11 ล้านเหรียญสหรัฐ หรือประมาณ 3,223 ล้านบาท ซึ่งในอดีตขึ้นชื่อว่าเป็นสวรรค์ของการฟอกเงิน เนื่องจากเป็นดินแดนปลอดภาษี 
นอกจากนี้ หากจำแนกตามประเภทธุรกิจของผู้ลงทุนไทยในเดือน ส.ค. พบว่า มีการลงทุนในธุรกิจการขายส่งและการขายปลีก การซ่อมยานยนต์และจักรยานยนต์มากที่สุด 170.74 ล้านเหรียญสหรัฐ หรือประมาณ 5,975 ล้านบาท รองลงมาเป็นการลงทุนอื่นๆ 161.66 ล้านเหรียญสหรัฐ หรือประมาณ 5,685 ล้านบาท ถัดมาเป็นการลงทุนในกิจกรรมทางการเงินและประกันภัย 113.57 ล้านเหรียญสหรัฐ หรือประมาณ 3,974 ล้านบาท ธุรกิจไฟฟ้า การทำเหมืองแร่ และเหมืองหิน 103.74 ล้านเหรียญสหรัฐ หรือประมาณ 3,630 ล้านบาท ธุรกิจเกี่ยวกับก๊าซ ไอน้ำ และระบบการปรับอากาศ 75.84 ล้านเหรียญสหรัฐ หรือประมาณ 2,654 ล้านบาท และธุรกิจการผลิตคอมพิวเตอร์ อิเล็กทรอนิกส์ 70.27 ล้านเหรียญสหรัฐ หรือประมาณ 2,459 ล้านบาท